Up All Night (One Direction albumas)
Up All Night yra debiutinis Anglijos-Airijos vaikinų grupės One Direction studijinis albumas, 2011 m. lapkričio 18 d. Didžiojoje Britanijoje ir Airijoje išleistas įrašų kompanijos Syco Records. Kiek vėliau, 2012 m., albumas buvo išleistas visame pasaulyje. Užėmę trečiąją vietą septintajame Didžiosios Britanijos muzikinio šou X Faktoriaus sezone 2010 m. gruodį, One Direction pradėjo įrašinėti albumą Švedijoje, Didžiojoje Britanijoje ir JAV, dirbo su daugeliu kompozitorių ir prodiuserių. Albumas yra apibūdinamas kaip popmuzikos pavyzdys, turintis poproko, dance-pop, teen pop ir power pop elementų. Dainų, esančių albume, tekstai pasakoja apie linksmybes, buvimą jaunu, romantiškus santykius, išsiskyrimo skausmą.